Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 4/1997. (I. 22.) Korm. rendelet alapján — elsősorban a zajt okozó
Paragraph Index: 674

(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg. Az állam akkor tesz eleget a 70/E. §-ban megfogalmazott kötelezettségének, ha a szociális ellátás biztosítására megszervezi és működteti a társadalombiztosítás és a szociális támogatások rendszerét. Ezen belül azonban a jogalkotó maga határozhatja meg, hogy milyen eszközökkel éri el az Alkotmánybíróság által is megkövetelt minimális ellátási szintet. Önmagában tehát az, hogy a kialakított ellátási rendszerekben hol vonják meg azoknak az állami támogatásoknak a határát, amelyek a szociális biztonság fenntartását szolgálják, nem vezethet alkotmányos joggal kapcsolatos visszássághoz, feltéve, ha az ellátási szint nem veszélyezteti a személy életét, testi épségét, illetve nem sérti emberi méltóságát. Az országgyűlési biztoshoz és általános helyetteséhez rendkívül sok szociális biztonsággal összefüggő beadvány érkezett. A beadványok nagy részét el kellett utasítani, hiszen a biztosoknak nincs lehetőségük olyan intézkedésre vagy kezdeményezésre, amely a panaszosok sokszor igen alacsony életszínvonalának javítását szolgálná. A jogalkalmazó hatóságok közül elsősorban a szociális segélyek felett diszponáló önkormányzatok, valamint a társadalombiztosítási szervek működését sérelmezték. Visszásságot olyan esetekben lehetett megállapítani, amikor ezek a szervek — elsősorban az önkormányzatok — jogalkotási kötelezettségeiknek nem tettek eleget, illetve jogalkalmazásuk nem felelt meg a rájuk kötelező jogszabályoknak. Az anyagi forrásokat ugyanakkor az országgyűlési biztos nem vizsgálhatta. Az arra alkalmas ilyen tárgyú beadványokat általában a Számvevőszéknek küldtük meg. A jogalkalmazás tekintetében alapvetően a diszkrimináció tilalma volt az az alkotmányos alapelv, amely megalapozta a visszásság megállapíthatóságát. Ezzel összefüggésben az országgyűlési biztos és általános helyettese azt vizsgálta, hogy az esélyegyenlőség elve általános állami célkitűzés hogyan valósul meg, figyelemmel arra, hogy az államot a jogegyenlőség megvalósulását célzó és az egyenlőtlenségek kiküszöbölését lehetővé tevő intézkedések bevezetésére aktív beavatkozási kötelezettség terheli. Nem foglalt állást az országgyűlési biztos és helyettese olyan, a szociális biztonságot is érintő kérdésekben, amelyek orvosszakmai jellegűek voltak, bár ezek a döntések természetszerűleg befolyásolták a jogi következményeket. Amennyiben viszont formális hibát követtek el a hatóságok akár a szakmai kérdések előkészítése, lebonyolítása vagy azokkal összefüggő jogorvoslati eljárás során, a szociális biztonság sérelme megállapítható volt. Viszonylag sokszor észrevételeztük a társadalombiztosítási szervek hosszan elhúzódó eljárását. Több esetben akár évekig is részben vagy egészben ellátatlan maradt a panaszos. Figyelemmel a társadalombiztosítás által nyújtott szolgáltatásokra a legcsekélyebb — az ügyfél hibáján kívül eső — késedelmet is súlyos sérelemként értékeltük. OBH 4694/1996. Az Alkotmány 2. § (1) bekezdésében deklarált jogállamiságból fakadó jogbiztonság követelményével összefüggésben, tekintettel a 70/E. §-ban meghatározott szociális biztonsághoz való jogra, visszásságot okoz, ha a hadirokkant részére megállapított egyösszegű térítésről szóló határozatot a jegyző nem megfelelő eljárása miatt nem hajtják végre. A panaszos sérelmezte, hogy Kéked község jegyzője által

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes